RESOLUCIÓN conxunta do 29 de setembro de 2009, da Consellería de Educación e Ordenación Universitaria e do Instituto Galego de Consumo, para premiar as mellores memorias resultantes dos proxectos escolares desenvolvidos dentro do marco da Rede de Educación do Consumidor, e para seleccionar novos proxectos presentados por centros educativos que desexen incorporarse á devandita rede.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 14/10/2009

A educación para o consumo oriéntase a desenvolver no alumnado capacidades relativas á comprensión da súa propia condición de consumidor, dos seus dereitos e deberes e do funcionamento da propia sociedade de consumo. Así mesmo, favorece a resolución de problemas relacionados co consumo e a autonomía de actuación e criterio.
O Libro Branco da educación para o consumo en Galicia (2003) establece nas súas recomendacións, recollidas en sucesivas programacións estratéxicas, a de crear novas actitudes nos consumidores para que sexan conscientes da súa forza no mercado e das súas responsabilidades, de tal maneira que, mediante os axeitados programas de formación e educación para o consumo, se consiga afondar na conciencia do cidadán como titular duns dereitos na súa condición de consumidor, pero tamén consciente das súas responsabilidades.
Un modo de conseguir a dita estratexia é a través da promoción da educación para o consumo mediante actuacións dentro do ensino regrado non universitario, cara a consolidar o desenvolvemento do contido transversal sobre consumo dentro da aula.
A Lei orgánica 2/2006, do 3 de maio, de educación (LOE) (BOE número 106, do 4 de maio), determina como un dos principios inspiradores do sistema educativo español, a flexibilidade para adecuar a educación á diversidade de aptitudes, intereses, expectativas e necesidades do alumnado, así como aos cambios que experimentan o alumnado e a sociedade. Do mesmo xeito, considera como outro destes principios, o fomento e a promoción da investigación, a experimentación e a innovación educativa. No seu artigo 2 sinala como fins do sistema educativo, entre outros, a preparación para o exercicio da cidadanía e para a participación na vida activa, económica, social e cultural, con actitude crítica e responsable e con capacidade de adaptación ás situacións cambiantes da sociedade do coñecemento.
A Lei 8/1994, do 30 de decembro, de creación do Instituto Galego de Consumo, atribúelle competencias en canto a orientar, formar e informar os consumidores e consumidoras sobre os seus dereitos e a forma de exercelos e difundir o seu coñecemento, co fin de que sexan tidos en conta e respectados por todos aqueles que interveñan no mercado e por aqueles aos que poida afectar directa ou indirectamente en relación cos bens e servizos. Así mesmo, é un dos cometidos do Instituto Galego de Consumo impulsar a formación da cidadanía na súa vertente de persoas consumidoras propoñéndolles aos organismos competentes a adopción de programas de educación para o consumo nos distintos niveis do ensino e realizar as actuacións necesarias para asegurar que a dita formación sexa permanente.
A Rede de Educación do Consumidor, da cal Galicia forma parte desde o ano 1998, é un proxecto consolidado en que participan na actualidade, 16 comunidades autónomas (co apoio da Comisión Europea, o Instituto Nacional de Consumo e o Ministerio de Educación), ademais de varios países de Europa. Os seus obxectivos fundamentais son a realización de actuacións coordinadas de actividades de formación e información destinadas ao profesorado, o intercambio de experiencias (seminarios, cursos, concursos, intercambios nacionais e comunitarios) e a realización de materiais curriculares sobre a educación para o consumo na escola.
O Instituto Galego de Consumo e a Consellería de Educación e Ordenación Universitaria teñen establecidas liñas de actuación conxunta desde o ano 1998, cara a impulsar as actividades da Rede de Educación do Consumidor nos centros escolares.
Por todo isto,
DISPOÑEMOS:
Artigo 1º.-Obxecto.
Esta resolución ten por obxecto:
1. Convocar premios ás mellores memorias dos proxectos educativos desenvolvidos polos centros vinculados á Rede de Educación do Consumidor en Galicia.
2. Seleccionar novos proxectos de centros que desexen incorporarse á citada rede.
Artigo 2º.-Dotación económica.
A contía destinada a premiar as memorias dos proxectos realizados polos centros vinculados á Rede de Educación do Consumidor é de 38.000 euros con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2009, na cal existe crédito adecuado e suficiente.
Artigo 3º.-Persoas destinatarias.
1. Poderán participar nesta convocatoria, na modalidade de premios ás mellores memorias dos proxectos educativos desenvolvidos polos centros vinculados á Rede de Educación do Consumidor, os equipos formados por profesorado e alumnado que, dentro dos centros educativos públicos e privados de Galicia, estiveran integrados na Rede de Educación do Consumidor durante o curso académico 2008/2009.
2. Poderán participar, na modalidade de selección de novos proxectos de centros que desexen incorporarse á rede, todos os centros educativos de Galicia de niveis non universitarios que desexen integrarse na Rede de Educación do Consumidor.
Artigo 4º.-Prazo de presentación.
O prazo de presentación da documentación para ambas as dúas modalidades, comezará ao día seguinte da publicación de esta resolución no Diario Oficial de Galicia e rematará o 10 de novembro de 2009.
Artigo 5º.-Presentación de solicitudes e documentación.
1. Para participar na modalidade de premios ás mellores memorias dos proxectos educativos desenvolvidos polos centros vinculados á Rede de Educación do Consumidor, as memorias que se presenten deberán ir acompañadas da seguinte documentación:
a) Instancia dirixida á presidenta do Instituto Galego de Consumo, asinada polo coordinador ou coordinadora do proxecto, segundo o modelo do anexo I desta resolución.
b) Anexos en soporte informático dos materiais producidos, nos cales se inclúa unha reportaxe fotográfica das actividades realizadas polo alumnado durante a experiencia.
c) Fotocopia da tarxeta do CIF do centro educativo.
d) Certificación da conta bancaria expedida pola entidade bancaria, na cal conste o código do banco, código da sucursal, díxito de control e código da conta corrente.
2. Para participar na modalidade de selección de novos proxectos presentados por centros que desexen incorporarse á rede, os proxectos de traballo que se presenten deberán ir acompañados da seguinte documentación:
a) Instancia dirixida á presidenta do Instituto Galego de Consumo, asinada polo/a director/a do centro escolar, segundo o modelo do anexo II desta resolución.
b) Acta do consello escolar do centro, na cal conste a aprobación do proxecto. No caso de que un proxecto abranga máis dun centro, xuntarase acta do consello escolar de cada un dos centros.
c) Xuntarase a acta do claustro do centro onde figuren o nome, apelidos e NIF do profesorado participante e do coordinador/a ou coordinadores/as do proxecto.
3. Os traballos presentaranse por duplicado no rexistro da Consellería de Educación e Ordenación Universitaria, ou do Instituto Galego de Consumo, a través das distintas delegacións provinciais ou polas canles establecidas na Lei 30/1992, do 26 de novembro, de réxime xurídico das administracións públicas e do procedemento administrativo común. No caso de proceder ao envío certificado por correo, a instancia que se debe xuntar ao traballo estará datada e selada pola oficina de correos previamente á súa certificación.
4. O Instituto Galego de Consumo velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recollida e tratamento dos datos persoais será estritamente a xestión e a tramitación do expediente correspondente e as que deriven da aplicación da Lei 4/2006, de transparencia e boas prácticas na administración pública galega.
Os datos non serán obxecto de cesión a terceiros, no entanto, o Instituto Galego de Consumo revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito achegando identificación suficiente ao Instituto Galego de Consumo, avenida Gonzalo Torrente Ballester nº 1-5, 15707 Santiago de Compostela, ou ben mediante o procedemento habilitado para o efecto e que poderá atopar na Guía do cidadán da páxina web da Xunta de Galicia.
Artigo 6º.-Características das memorias dos proxectos educativos desenvolvidos polos centros vinculados á Rede de Educación do Consumidor.
1. Presentarase a memoria do traballo desenvolvido durante o curso escolar 2008/2009. O traballo, ou fase do proxecto trienal que concursa, deberá ser inédito que non recibise premio ou bolsa con anterioridade, nin sufragado pola Xunta de Galicia ao abeiro doutros programas.
2. A memoria do traballo presentarase redactada en calquera dos dous idiomas oficiais de Galicia en soporte papel e informático, en formato Microsoft Word, e as imaxes en JPG. Esta memoria debe ter un máximo de dez folios máis os anexos correspondentes e nela reflectiranse:
-Obxectivos.
-Contidos desenvolvidos.
-Metodoloxía empregada.
-Actividades realizadas.
-Datas de realización.
-Enlaces coas seguintes fases do proxecto.
-Dimensión europea.
-Criterios e procedementos de avaliación.
-Valoración do profesorado e do alumnado sobre o traballo realizado respecto da consecución dos obxectivos previstos, agás o alumnado de infantil.
Artigo 7º.-Características dos novos proxectos de centros que desexen incorporarse á rede.
1. Debe desenvolverse un proxecto que deberá tratar sobre distintos aspectos da educación en consumo, e no cal deben participar, cando menos, catro profesores/as do centro durante un período de tres anos.
2. Deberá realizarse o esquema do proxecto de educación para o consumo responsable, seguindo o modelo que figura no anexo III desta resolución, e nel concretaranse, para a primeira fase do proxecto trienal (curso escolar 2009/2010):
-Descrición do proxecto e niveis educativos a que vai dirixido.
-Obxectivos.
-Contidos que se van desenvolver.
-Metodoloxía que se empregará.
-Actividades previstas.
-Dimensión europea
-Criterios de avaliación.
3. Os novos proxectos presentaranse redactados en calquera das linguas oficiais da comunidade autónoma, en soporte papel e informático, en formato Microsoft Word.
Artigo 8º.-Xurado.
1. As memorias e proxectos que se presenten a esta convocatoria serán examinados e avaliados por un xurado formado polos seguintes membros:
a) Presidente: o conselleiro de Educación e Ordenación Universitaria ou persoa que designe.
b) Vicepresidenta: a presidenta do Instituto Galego de Consumo ou persoa que designe
c) Vogais:
-Un representante da Consellería de Educación e Ordenación Universitaria.
-Un representante do Instituto Galego de Consumo.
-Un representante do Consello de Consumidores e Usuarios elixido polo pleno.
d) Secretaria: a xefa da Sección de Educación e Formación do Instituto Galego de Consumo.
2. O funcionamento do xurado estará regulado polas normas contidas no capítulo II do título II da Lei 30/1992, do 26 de novembro, de réxime xurídico das administracións públicas e do procedemento administrativo común. O xurado terá facultades para resolver as dúbidas que aparezan na interpretación das bases da presente convocatoria.
3. O xurado, de ser necesario, poderá contar co asesoramento de especialistas.
4. Os premios anunciados poderán ser declarados desertos. Non obstante, no caso dos premios ás memorias presentadas polos centros vinculados á Rede de Educación do Consumidor no curso escolar 2008/2009, o xurado poderá determinar a redistribución da contía dos declarados desertos, cando as características dos traballos así o permitan.
Artigo 9º.-Criterios de valoración.
As memorias serán avaliadas segundo os seguintes criterios:
a) Coherencia co modelo de currículo establecido pola Xunta de Galicia: ata 10 puntos.
b) A calidade global do traballo: ata 10 puntos.
c) A concreción dos obxectivos propostos: ata 10 puntos.
d) O carácter innovador nas metodoloxías nos recursos e nos temas que se traten: ata 10 puntos.
e) A realización dun traballo de campo: ata 10 puntos.
f) A presentación do produto final a outros grupos de alumnado ou adultos: ata 10 puntos.
g) A normalización do emprego das tecnoloxías da información e comunicación no desenvolvemento dos proxectos: ata 10 puntos.
h) A participación dun sector significativo do claustro de profesores e do alumnado das distintas etapas e niveis: ata 10 puntos.
i) A coherencia coas fases anteriores e/ou seguintes do proxecto: ata 10 puntos.
j) A calidade do deseño e a presentación: ata 10 puntos.
Artigo 10º.-Certificación.
A Administración educativa poderá recoñecer ao profesorado autor e coordinador dos traballos premiados, se a calidade destes así o xustifica, mediante expedición de certificado persoal, as actividades de innovación realizadas no marco desta convocatoria.
Estas últimas terán, ao abeiro do artigo 28 da Orde do 1 de marzo de 2007, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e das titulacións (DOG do 11 de abril), a consideración de actividade de formación permanente do profesorado cunha equivalencia de 10 horas.
Artigo 11º.-Pagamento dos premios.
1. O pagamento dos premios ás mellores memorias dos proxectos educativos desenvolvidos polos centros vinculados á Rede de Educación do Consumidor, farase con cargo á aplicación orzamentaria 10.80.613B.640.0 dos orzamentos do Instituto Galego de Consumo para o ano 2009 na cal existe crédito adecuado e suficiente.
2. A dirección do centro escolar certificará que a contía total do premio se destinará ao financiamento dos gastos extraordinarios ocasionados co desenvolvemento do proxecto do cal se presenta a memoria.
3. Os/as destinatarios/as dos premios teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas de Galicia no exercicio das súas funcións de fiscalización e control.
4. Toda alteración das condicións tidas en conta para a concesión dos premios poderá dar lugar a modificacións da resolución de concesión.
5. Así mesmo, en caso de incumprimento de calquera das condicións establecidas para a súa concesión, existirá a obriga de reintegro total ou parcial do premio percibido.
Artigo 12º.-Difusión e publicación.
O Instituto Galego de Consumo e a Consellería de Educación e Ordenación Universitaria poderán proceder conxuntamente á reprodución, publicación e divulgación dos traballos premiados, que quedarán na súa propiedade.
A participación na convocatoria supón a aceptación de todas as bases, así como a cesión do dereito da propiedade intelectual dos traballos, nos cales se poderán introducir as variacións que se consideren máis axeitadas á súa finalidade.
Artigo 13º.-Retirada da documentación.
As persoas interesadas ou quen as represente, poderán retirar a documentación e materiais non premiados, agás a requirida, no Instituto Galego de Consumo, no prazo de dous meses a partir da publicación da resolución pola que se conceden os premios no Diario Oficial de Galicia.
Artigo 14º.-Resolución.
1. As solicitudes entenderanse desestimadas se o concurso de premios non se resolvese antes do 31 de decembro de 2009.
2. A proposta de concesión de premios emitida polo xurado elevaráselle ao conselleiro de Educación e Ordenación Universitaria e á presidenta do Instituto Galego de Consumo, para a súa resolución e publicación no Diario Oficial de Galicia.
3. Contra esta resolución, que lle pon fin á vía administrativa, os interesados poderán interpor:
a) Recurso potestativo de reposición ante o órgano que a ditou no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo, segundo o establecido na Lei 29/1998 da xurisdición contencioso-administrativa, ante o xulgado do contencioso-administrativo correspondente á circunscrición do órgano que ditou a resolución, se é expresa, no prazo de dous meses contados desde o día seguinte ao da súa notificación, ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, se é o caso, calquera outro, que coiden procedente.
Artigo 15º.-Réxime de recursos.
Contra esta resolución poderase recorrer potestativamente ante o órgano que a ditou, mediante recurso de reposición no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente recurso contencioso administrativo, no prazo de dous meses contados desde o día seguinte ao da súa publicación, ante o xulgado do contencioso administrativo correspondente, de conformidade coa Lei 29/1998, do 13 de xullo, reguladora da xurisdición contencioso-administrativa.
Disposición adicional
No non previsto nesta resolución atenderase ao establecido na Lei 9/2007, do 13 de xuño, de subvencións de Galicia e demais normativa autonómica, estatal e comunitaria que resulte de aplicación.
Disposición derradeira
Facúltase á presidencia do Instituto Galego de Consumo para que dite as disposicións necesarias para o desenvolvemento do disposto nesta resolución.
Santiago de Compostela, 29 de setembro de 2009.
Jesús Vázquez Abad	María Nava Castro Domínguez
Conselleiro de Educación	Presidenta do Instituto Galego
e Ordenación Universitaria	de Consumo
Ver referencia pdf "20100D004P017.PDF"